	Parlament Ewropew
2024-2029
	[image: EP logo RGB_Mute]



<Commission>{CONT}Kumitat għall-Kontroll tal-Baġit</Commission>

<RefProc>2025/2153</RefProc><RefTypeProc>(DEC)</RefTypeProc>
<Date>{15/12/2025}15.12.2025</Date>
<TitreType>ABBOZZ TA’ RAPPORT</TitreType>
<Titre>dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2024, Taqsima VIII – L-Ombudsman Ewropew</Titre>
<DocRef>(2025/2153(DEC))</DocRef>
<Commission>{CONT}Kumitat għall-Kontroll tal-Baġit</Commission>
Rapporteur: <Depute>Pasquale Tridico</Depute>

PR_DEC_Other
WERREJ
Paġna
1. PROPOSTA GĦAL DEĊIŻJONI TAL-PARLAMENT EWROPEW	3
2. MOZZJONI GĦAL RIŻOLUZZJONI TAL-PARLAMENT EWROPEW	5
[bookmark: _Toc26759888][bookmark: _Toc86200285][bookmark: _Toc218788271]
1. PROPOSTA GĦAL DEĊIŻJONI TAL-PARLAMENT EWROPEW
dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2024, Taqsima VIII – L-Ombudsman Ewropew
(2025/2153(DEC))
Il-Parlament Ewropew,
–	wara li kkunsidra l-baġit ġenerali tal-Unjoni Ewropea għas-sena finanzjarja 2024[footnoteRef:1], [1:  	ĠU L 207, 22.2.2024, p. 1, ELI: http://data.europa.eu/eli/budget/2024/207/oj.] 

–	wara li kkunsidra l-kontijiet annwali konsolidati tal-Unjoni Ewropea għas-sena finanzjarja 2024 (COM(2025)0359 – C10‑0153/2025)[footnoteRef:2], [2:  	ĠU C, C/2025/4944, 13.10.2025, ELI: http://data.europa.eu/eli/C/2025/4944/oj.] 

–	wara li kkunsidra r-rapport annwali tal-attività tal-Ombudsman Ewropew għas-sena 2024 u r-rapport tiegħu dwar il-ġestjoni baġitarja u finanzjarja għas-sena finanzjarja 2024,
–	wara li kkunsidra r-rapport annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2024, flimkien mar-risposti tal-istituzzjonijiet[footnoteRef:3], [3:  	ĠU C, C/2025/5409, 8.10.2025, ELI: http://data.europa.eu/eli/C/2025/5409/oj.] 

–	wara li kkunsidra d-dikjarazzjoni ta’ assigurazzjoni[footnoteRef:4] dwar l-affidabbiltà tal-kontijiet u l-legalità u r-regolarità tat-tranżazzjonijiet ta’ bażi, ipprovduta mill-Qorti tal-Awdituri għas-sena finanzjarja 2024, skont l-Artikolu 287 tat-Trattat dwar il-Funzjonament tal-Unjoni Ewropea, [4:  	ĠU C, C/2025/5407, 13.10.2025, ELI: http://data.europa.eu/eli/C/2025/5407/oj.] 

–	wara li kkunsidra l-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea,
–	wara li kkunsidra r-Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012[footnoteRef:5], u b’mod partikolari l-Artikoli 59, 118, 260, 261 u 262 tiegħu, [5:  	ĠU L 193, 30.7.2018, p. 1, ELI: http://data.europa.eu/eli/reg/2018/1046/oj.] 

–	wara li kkunsidra r-Regolament (UE, Euratom) Nru 2024/2509 tal-Parlament Ewropew u tal-Kunsill tat-23 ta’ Settembru 2024 dwar ir-regoli finanzjarji applikabbli għall-baġit ġenerali tal-Unjoni[footnoteRef:6], u b’mod partikolari l-Artikoli 59, 118, 266, 267 u 268 tiegħu, [6:  	ĠU L, 2024/2509, 26.9.2024, ELI: http://data.europa.eu/eli/reg/2024/2509/oj.] 

–	wara li kkunsidra l-Artikolu 102 u l-Anness V tar-Regoli ta Proċedura tiegħu,
–	wara li kkunsidra r-rapport tal-Kumitat għall-Kontroll tal-Baġit (A10‑0000/2026),
1.	Jagħti l-kwittanza lill-Ombudsman Ewropew għall-implimentazzjoni tal-baġit tal-Ombudsman Ewropew għas-sena finanzjarja 2024 / Jiddifferixxi d-deċiżjoni tiegħu dwar l-għoti ta’ kwittanza lill-Ombudsman Ewropew għall-implimentazzjoni tal-baġit tal-Ombudsman Ewropew għas-sena finanzjarja 2024;
2.	Jippreżenta l-kummenti tiegħu fir-riżoluzzjoni t’hawn taħt;
3.	Jagħti istruzzjonijiet lill-President tiegħu biex tgħaddi din id-deċiżjoni, kif ukoll ir-riżoluzzjoni li hija parti integrali minnha, lill-Ombudsman Ewropew, lill-Kunsill Ewropew, lill-Kunsill, lill-Kummissjoni, lill-Qorti tal-Awdituri, lill-Qorti tal-Ġustizzja tal-Unjoni Ewropea, lill-Kontrollur Ewropew għall-Protezzjoni tad-Data u lis-Servizz Ewropew għall-Azzjoni Esterna, u biex tiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

[bookmark: _Toc218788272]2. MOZZJONI GĦAL RIŻOLUZZJONI TAL-PARLAMENT EWROPEW
li tinkludi xi kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2024, Taqsima VIII – L-Ombudsman Ewropew
(2025/2153(DEC))
Il-Parlament Ewropew,
–	wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2024, Taqsima VIII – L-Ombudsman Ewropew,
–	wara li kkunsidra l-Artikolu 102 u l-Anness V tar-Regoli ta Proċedura tiegħu,
–	wara li kkunsidra r-rapport tal-Kumitat għall-Kontroll tal-Baġit (A10‑0000/2026),
A.	billi, fil-kuntest tal-proċedura ta’ kwittanza, l-awtorità ta’ kwittanza tixtieq tisħaq fuq l-importanza partikolari li tissaħħaħ aktar il-leġittimità demokratika tal-istituzzjonijiet tal-Unjoni permezz ta’ titjib fit-trasparenza u l-obbligu ta’ rendikont u permezz tal-implimentazzjoni tal-kunċett ta’ baġitjar abbażi tal-prestazzjoni u governanza tajba tar-riżorsi umani;
B.	billi l-Artikolu 228 tat-Trattat dwar il-Funzjonament tal-Unjoni Ewropea jipprevedi l-elezzjoni ta’ Ombudsman Ewropew (l-“Ombudsman”) mill-Parlament Ewropew li għandu jingħata s-setgħa li jilqa’ l-ilmenti ta’ kull ċittadin tal-Unjoni jew ta’ kull persuna, kemm fiżika kif ukoll ġuridika, li toqgħod jew ikollha l-uffiċċju reġistrat fi Stat Membru, li jinvolvu każijiet ta’ amministrazzjoni ħażina fl-attivitajiet tal-istituzzjonijiet, korpi jew organi tal-Unjoni, bl-eċċezzjoni tal-Qorti tal-Ġustizzja tal-Unjoni Ewropea fl-eżerċizzju tal-funzjonijiet tagħha, u li jeżamina tali lmenti u jirrapporta dwarhom;
C.	billi r-Regolament (UE, Euratom) 2021/1163 tal-Parlament Ewropew tal-24 ta’ Ġunju 2021[footnoteRef:7] jistabbilixxi r-regolamenti u l-kundizzjonijiet ġenerali li jirregolaw it-twettiq tad-dmirijiet tal-Ombudsman (Statut tal-Ombudsman Ewropew); [7:  	ĠU L 253, 16.7.2021, p. 1.] 

D.	billi, wara l-elezzjoni tagħha mill-Parlament fis-17 ta’ Diċembru 2024, l-Ombudsman il-ġdida ħadet il-ġurament fis-27 ta’ Frar 2025, u b’hekk żgurat il-kontinwità u t-twettiq effettiv tal-mandat tal-Ombudsman fil-promozzjoni tat-trasparenza, l-amministrazzjoni tajba u d-drittijiet taċ-ċittadini fl-istituzzjonijiet tal-Unjoni;
E.	billi, wara l-adozzjoni tar-Regolament (UE, Euratom) 2021/1163, l-Ombudsman adotta d-dispożizzjonijiet ta’ implimentazzjoni riveduti tiegħu[footnoteRef:8] fil-21 ta’ Ġunju 2023; [8:  	ĠU C, C/2023/161, 10.10.2023, ELI: http://data.europa.eu/eli/C/2023/161/oj.] 

1.	Jinnota li l-baġit tal-Ombudsman jaqa’ taħt l-intestatura 7 tal-QFP, “Amministrazzjoni pubblika Ewropea”, li kienet tammonta għal total ta’ EUR 13,3-il biljun, jiġifieri 6,9 % tal-infiq tal-baġit tal-Unjoni, fl-2024; jinnota li l-baġit tal-Ombudsman kien jirrappreżenta 0,10 % tal-approprjazzjonijiet tal-intestatura 7 tal-QFP;
2.	Jinnota li l-Qorti Ewropea tal-Awdituri (il-“Qorti”), fir-Rapport Annwali tagħha għas-sena finanzjarja 2024 (ir-“rapport tal-Qorti”), eżaminat kampjun ta’ 70 tranżazzjoni taħt l-intestatura “Amministrazzjoni”, l-istess għadd bħal fl-2023; billi l-Qorti tiddikjara wkoll li n-nefqa amministrattiva tinkludi n-nefqa fuq ir-riżorsi umani inkluża n-nefqa fuq il-pensjonijiet, li fl-2024 kienet tammonta għal madwar 69 % tan-nefqa amministrattiva totali, u n-nefqa fuq il-binjiet, it-tagħmir, l-enerġija, il-komunikazzjonijiet u t-teknoloġija tal-informazzjoni (IT), u li l-ħidma tagħha tul bosta snin tindika li, b’mod ġenerali, dan l-infiq huwa ta’ riskju baxx;
3.	Jinnota li 16 (23 %) mis-70 tranżazzjoni kien fihom żbalji iżda li l-Qorti, abbażi tat-tliet żbalji li ġew ikkwantifikati, tistma li l-livell ta’ żball kien taħt il-livell limitu ta’ materjalità; jinnota li r-rapport tal-Qorti ma identifika l-ebda kwistjoni speċifika dwar l-Ombudsman;
Ġestjoni baġitarja u finanzjarja
4.	Jinnota li, fl-2024, il-baġit tal-Ombudsman kien jammonta għal EUR 13 843 160, ammont li jirrappreżenta żieda ta’ EUR 630 713 (jiġifieri +4,77 %) meta mqabbel mal-2023; jieħu nota, mit-tweġibiet tal-Ombudsman għall-kwestjonarju ppreżentat mill-Kumitat għall-Kontroll tal-Baġit għall-kwittanza baġitarja tal-2024 (minn hawn ’il quddiem il-“Kwestjonarju”), li din iż-żieda hija prinċipalment dovuta għal aġġustamenti fis-salarji;
5.	Jinnota li l-isforzi ta’ monitoraġġ baġitarju matul is-sena finanzjarja 2024 irriżultaw f’rata ta’ implimentazzjoni tal-baġit ta’ 97,55 %, li tirrappreżenta żieda ta’ 2,16 % meta mqabbla ma’ dik tal-2023; jinnota li din ir-rata tinkludi approprjazzjonijiet riportati mill-2024 għall-2025; jinnota li r-rata ta’ eżekuzzjoni tal-approprjazzjonijiet ta’ pagament tas-sena kurrenti kienet ta’ 97,08 %, li tirrappreżenta tnaqqis ta’ 0,50 % meta mqabbla ma’ dik tal-2023; jinnota żieda ta’ 29,60 % tal-approprjazzjonijiet riportati (krediti C8), jiġifieri minn EUR 304 550 fl-2023 għal EUR 394 667 fl-2024; jinnota titjib fir-rata ta’ eżekuzzjoni ta’ riporti awtomatiċi ta’ approprjazzjonijiet mis-sena preċedenti, li fl-2024 kienet ta’ 76,59 % meta mqabbla ma’ 73,27 % fl-2023;
6.	Jinnota li, matul l-2024, l-Ombudsman għamel erba’ trasferimenti baġitarji skont l-Artikolu 29 tar-Regolament Finanzjarju, li jirrappreżentaw total ta’ EUR 280 500 jew 2,02 % tal-approprjazzjonijiet għal dik is-sena finanzjarja, meta mqabbla ma’ 1,8 % fl-2023; jinnota li dawk it-trasferimenti kienu meħtieġa għat-tisħiħ ta’ diversi linji baġitarji dwar, pereżempju, it-tindif, il-manutenzjoni u l-konsum tal-enerġija (+ 41 %), l-ispejjeż tal-missjonijiet (+ 38,60 %) u l-informatika (+ 24,80 %) fost l-oħrajn;  jinnota li fl-2024 l-Ombudsman naqqas b’mod sinifikanti n-nefqa tiegħu għat-traduzzjoni, wara l-integrazzjoni b’suċċess tal-Intelliġenza Artifiċjali (IA) fil-proċessi tat-traduzzjoni għas-sit web tal-Ombudsman; jinnota li l-iffrankar li rriżulta minn dan intuża biex jissaħħu oqsma oħra permezz ta’ trasferimenti baġitarji;
7.	Jinnota b’sodisfazzjon mir-Rapport Annwali tal-Attività tal-Ombudsman għall-2024 (ir-“Rapport Annwali”) li l-pagamenti kollha saru sal-iskadenza regolatorja ta’ 30 jum fl-2024; jinnota wkoll li ż-żmien medju għall-ħlas tal-fatturi kien ta’ 13,20-il jum, titjib mill-2023 (13,50-il jum); jinnota fir-rigward tal-migrazzjoni tal-Ombudsman lejn sistema finanzjarja u kontabilistika ġdida (SUMMA), li l-Ombudsman huwa mitlub iħallas EUR 200 000 għad-drittijiet ta’ aċċess għaliha, l-istess ammont li istituzzjonijiet oħra tal-Unjoni, ħafna akbar, huma mitluba jħallsu; jinnota li dan l-ammont huwa d-doppju tal-baġit tal-Ombudsman għal dan it-tip ta’ servizzi; jistieden lill-Kummissjoni ssib soluzzjoni li tippermetti lill-Ombudsman ikollu aċċess għas-SUMMA bi prezz li jkun proporzjonat għad-daqs tal-Ombudsman;
8.	Jinnota li l-impatt tal-gwerra ta’ aggressjoni tar-Russja kontra l-Ukrajna kompla joħloq pressjoni baġitarja għall-Ombudsman fl-2024; jinnota li l-Ombudsman kien l-aktar affettwat miż-żieda fl-ispejjeż tal-enerġija; jinnota f’dan il-kuntest li, sabiex tiġi allinjata mal-ispejjeż reali, is-somma f’daqqa mħallsa mill-Ombudsman lill-Parlament għall-ispejjeż tal-kiri kellha tiġi kkalkulata mill-ġdid; jinnota li, b’riżultat ta’ dan, in-nefqa reali fuq l-enerġija tal-Ombudsman fl-2024 żdiedet b’75 %, minn EUR 168 900 fl-2023 għal EUR 295 400 fl-2024; jinnota mill-Kwestjonarju l-fehma tal-Ombudsman li l-effett kumulattiv tal-pressjoni inflazzjonarja u l-limitazzjoni tan-nefqa mhux relatata mas-salarji għal massimu ta’ 2 % meta mqabbla mas-sena preċedenti jaffettwaw is-sostenibbiltà fit-tul tal-baġit tal-Ombudsman; jirrikonoxxi l-ħtieġa li l-istituzzjonijiet kollha tal-UE jtejbu l-ġestjoni baġitarja tagħhom billi jqisu wkoll il-volatilità tal-prezzijiet, speċjalment fis-settur tal-enerġija, meta jikkonkludu kuntratti mal-fornituri tas-servizzi;
9.	Jinnota li l-baġit għall-missjonijiet tal-persunal kien ta’ EUR 120 000 fl-2024 (l-istess ammont bħal dak għall-2023); jinnota, madankollu, li matul l-2024 sar tisħiħ tal-artikolu baġitarju għall-missjonijiet ta’ +38,60 % permezz ta’ trasferiment(i) intern(i); jinnota l-ispjegazzjoni tal-Ombudsman, fejn dak it-tisħiħ kien meħtieġ minħabba l-inflazzjoni u żieda fl-ispejjeż tal-akkomodazzjoni, żieda fl-għadd ta’ missjonijiet meħtieġa tal-Ombudsman u stimi baġitarji bbażati fuq dawk tas-snin preċedenti li matulhom l-ivvjaġġar kien limitat minħabba l-pandemija tal-COVID-19; jinnota li l-baġit tal-missjonijiet inizjali għall-Ombudsman baqa’ l-istess fl-2023 bħal fis-snin preċedenti (2022 u 2023), jiġifieri EUR 35 000; jinnota li, wara t-tisħiħ ta’ dak il-baġit permezz ta’ trasferiment(i) intern(i), l-ispejjeż effettivament imġarrba bil-missjonijiet tagħha kienu b’kollox EUR 41 326 fl-2024[footnoteRef:9];  [9:  	https://www.ombudsman.europa.eu/mt/doc/declarations-and-transparency/mt/196382 u https://www.ombudsman.europa.eu/mt/doc/declarations-and-transparency/mt/198831.] 

Ġestjoni interna, prestazzjoni u kontroll intern
10.	Jinnota li l-Ombudsman rabtat mal-objettivi ta’ livell għoli tal-istrateġija tiegħu “Lejn l-2024”, disa’ indikaturi ewlenin tal-prestazzjoni (KPIs) li jikkonsistu fi 17-il komponent, kif stabbilit fil-Pjan ta’ Ġestjoni Annwali tal-Ombudsman għall-2024; josserva li fl-2024 intlaħqu jew inqabżu 13 minn dawk il-komponenti tal-KPI; 
11.	Josserva li fl-2024 l-Ombudsman ittratta 2 264 ilment ġdid (2 392 fl-2023), fetaħ 411-il inkjesta (392 fl-2023), inklużi 49 inkjesta ta’ importanza pubblika (56 fl-2023), għalaq 421 inkjesta (372 fl-2023) u ttratta għadd kbir ta’ lmenti dwar l-aċċess pubbliku li żdied minn 167 fl-2023 għal numru rekord (ġdid) ta’ 212 fl-2024 (160 minnhom ġew segwiti b’inkjesti u 193 minnhom ingħalqu);
[bookmark: _Hlk215072273]12.	Ifaħħar lill-Ombudsman talli naqqas iż-żmien meħtieġ għall-ipproċessar tal-fajls f’livelli differenti tal-proċedura, bħaż-żmien medju għat-trattament ta’ lment (minn 39 jum fl-2023 għal 36 jum fl-2024) u għat-trattament ta’ lment fil-mandat (minn 91 jum fl-2023 għal 86 jum fl-2024); jinnota madankollu żieda sinifikanti fiż-żmien medju meħud biex jingħalqu l-każijiet fil-qasam tal-aċċess pubbliku għad-dokumenti minn 42 jum fl-2023 għal 85 jum ta’ xogħol fl-2024; jinnota li l-Ombudsman qabeż il-mira tiegħu (100 %) għar-rata ta’ għeluq (jiġifieri każijiet magħluqa meta mqabbla ma’ każijiet ġodda rreġistrati matul is-sena); jesprimi dispjaċir, madankollu, għall-fatt li ż-żmien medju (168 jum) biex tiġi ttrattata inkjesta baqa’ għoli fl-2024 (żieda minn 165 jum fl-2023), li huwa ferm ogħla mill-mira stabbilita ta’ 150 jum; jinnota f’dan il-kuntest b’sodisfazzjon mir-rapport tal-Ombudsman lill-Parlament dwar is-segwitu għall-kwittanza għas-sena finanzjarja 2023 (ir-“Rapport ta’ segwitu”) li wieħed mill-objettivi strateġiċi ewlenin tal-Ombudsman li għadha kif ġiet eletta huwa li ssaħħaħ il-kooperazzjoni u d-djalogu mal-istituzzjonijiet, il-korpi u l-aġenziji tal-Unjoni, bil-ħsieb li fl-aħħar mill-aħħar jitnaqqas iż-żmien meħtieġ għall-ipproċessar tal-inkjesti; 
13.	Jinnota, fir-rigward tas-sejbiet, li fl-2024, l-Ombudsman għamlet proposta għal soluzzjoni f’14-il każ u rakkomandazzjonijiet fi tliet każijiet li jikkonċernaw l-aċċess pubbliku għad-dokumenti; jinnota titjib fir-rigward tat-tweġibiet pożittivi mill-istituzzjonijiet tal-Unjoni għall-proposti tal-Ombudsman biex itejbu l-amministrazzjoni tagħhom, b’rata ta’ aċċettazzjoni ġenerali ta’ 82 % fl-2024 (meta mqabbla ma’ 81 % fl-2023), filwaqt li dik ir-rata tinkludi l-każijiet magħluqa fl-2023; jitlob li titkompla l-ħidma tal-Ombudsman biex jiġi ġġenerat livell għoli ta’ konformità mas-sejbiet, mar-rakkomandazzjonijiet u mas-suġġerimenti tiegħu;
14.	Japprezza li l-Ombudsman kompla jagħmel sforzi fl-2024 biex itejjeb is-sensibilizzazzjoni u l-fehim taċ-ċittadini dwar il-mandat tiegħu; josserva b’sodisfazzjon f’dan il-kuntest żieda fis-sehem tal-ilmenti fil-mandat, minn 33 % fl-2022 u 37 % fl-2023 għal 39 % fl-2024; jinnota wkoll mir-Rapport ta’ segwitu li wieħed mill-objettivi strateġiċi l-ġodda tal-Ombudsman huwa li jniedi attivitajiet ta’ komunikazzjoni mmirati biex jiżgura li ċ-ċittadini li jeħtieġu l-Ombudsman ikunu konxji tad-dritt u l-użu tagħhom tas-servizzi tiegħu; jinnota f’dan il-kuntest li, b’riżultat ta’ dan, hija mistennija żieda fl-għadd ta’ lmenti, li se twassal għall-ħtieġa li jiġu rieżaminati u adattati l-metodi ta’ ħidma, u li jissaħħaħ l-użu ta’ għodod diġitali, b’mod partikolari l-IA, sabiex jiġi ssimplifikat aktar il-proċess tat-trattament tal-ilmenti; jistieden lill-Ombudsman iżomm lill-awtorità ta’ kwittanza infurmata dwar il-progress f’din il-kwistjoni;
15.	Jirrikonoxxi l-isforzi li saru mill-Ombudsman u l-impatt pożittiv tiegħu fl-oqsma tal-etika, it-trasparenza u l-obbligu ta’ rendikont fl-2024, speċjalment bħala riżultat tal-inkjesti li jikkonċernaw diversi istituzzjonijiet, korpi u aġenziji tal-Unjoni; jinnota li l-maġġoranza l-kbira ta’ dawk l-inkjesti (65 %) kienu jikkonċernaw il-Kummissjoni fl-2025;
[bookmark: _Hlk215843998]16.	Jinnota b’mod partikolari l-inkjesti tal-Ombudsman: (i) dwar kif il-Kunsill u l-Kummissjoni jittrattaw it-talbiet għal aċċess pubbliku għal dokumenti leġiżlattivi (b’mod partikolari dwar eċċezzjonijiet biex ma jingħatax aċċess), filwaqt li l-Ombudsman ikkonkluda li f’ħafna każijiet iż-żewġ istituzzjonijiet applikaw l-eċċezzjonijiet skont id-dritt tal-Unjoni dwar l-aċċess għad-dokumenti b’mod wiesa’ wisq, bl-użu ta’ raġunament li diġà ġie miċħud mill-Qorti tal-Ġustizzja tal-Unjoni Ewropea, (ii) dwar ir-rifjuti tal-Kummissjoni li tagħti aċċess għal dokumenti li jikkonċernaw ir-reviżjoni tar-regoli tal-Unjoni dwar l-informazzjoni dwar l-ikel lill-konsumaturi, u li tipprovdi aċċess għall-kontribut tal-partijiet ikkonċernati u tal-Istati Membri dwar il-“Liġi dwar ir-Restawr tan-Natura” tal-Unjoni, u (iii) dwar in-nuqqas tal-Kummissjoni li tidentifika kwalunkwe dokument li jkopri skambji mal-Istati Membri jew skambji interni dwar it-tħejjija ta’ laqgħat ta’ livell għoli dwar il-Memorandum ta’ Qbil bejn l-UE u t-Tuneżija;
17.	Jilqa’ l-inkjesti tal-Ombudsman imwettqa fl-2024 fil-qasam tal-etika; jinnota b’mod partikolari każ ta’ “revolving doors” li jikkonċerna żewġ eks membri tal-persunal tal-Aġenzija tal-Unjoni Ewropea għall-Kooperazzjoni fl-Infurzar tal-Liġi, inkjesta bbażata fuq ilment ta’ ksur dwar allegat kunflitt ta’ interess li jinvolvi lill-Kummissarju għall-Agrikoltura u inkjesta dwar kif il-Kummissjoni tiżgura li ma jkun hemm l-ebda kunflitt ta’ interess mal-esperti li jassistuha fl-evalwazzjoni tal-proposti li għandhom jiġu ffinanzjati fl-ambitu tal-Fond Ewropew għad-Difiża;
18.	Jinnota mir-Rapport ta’ segwitu li l-Ombudsman kompla jimmonitorja kwistjonijiet relatati mat-trasparenza u l-obbligu ta’ rendikont marbuta mal-Faċilità għall-Irkupru u r-Reżiljenza (RRF), fil-qafas tat-trattament tal-ilmenti fil-qasam tal-aċċess pubbliku għad-dokumenti, l-aktar fir-rigward tan-negozjati dwar il-pjanijiet nazzjonali għall-irkupru u r-reżiljenza (RRP); jinnota fost kwistjonijiet bħal dawn id-dewmien sinifikanti li ltaqgħet miegħu l-Kummissjoni biex twieġeb għat-talbiet għal aċċess għall-informazzjoni, u l-livell ta’ aċċess mogħti; japprezza li l-Kummissjoni, f’każ rigward l-RRP Netherlandiż, wara l-proposta tal-Ombudsman għal soluzzjoni, tat aċċess usa’ għal 172 dokument; jikkundanna bil-qawwa, madankollu, lill-Kummissjoni talli ħadet 21 xahar biex twieġeb għall-applikazzjoni konfermatorja tal-ilmentatur (ġurnalist), jiġifieri f’Lulju 2024 meta l-aċċess mogħti għad-dokumenti ma kienx għadu utli għall-iskop maħsub; jaqbel li fi kwistjonijiet ta’ interess pubbliku sinifikanti, bħall-Faċilità għall-Irkupru u r-Reżiljenza, ma għandu jkun hemm l-ebda dewmien fl-għoti ta’ aċċess għad-dokumenti; itenni l-fehma tal-Ombudsman li l-Kummissjoni għandha tikkunsidra bir-reqqa l-eżistenza ta’ interess pubbliku prevalenti meta tapplika l-eċċezzjonijiet għall-aċċess pubbliku skont ir-Regolament 1049/2001[footnoteRef:10]; [10:  	Ir-Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU L 145, 31.5.2001, p. 43–48, ELI: http://data.europa.eu/eli/reg/2001/1049/oj).] 

19.	Ifakkar li, skont l-Ombudsman, ir-restrizzjonijiet fuq l-aċċess għad-dokumenti, b’mod partikolari d-dokumenti leġiżlattivi, għandhom ikunu eċċezzjonali u limitati għal dak li huwa assolutament neċessarju; ifakkar ukoll li kwalunkwe deċiżjoni li ċċaħħad l-aċċess pubbliku għad-dokumenti trid tkun ibbażata fuq eżenzjonijiet legali definiti b’mod ċar u strett, akkumpanjati minn ġustifikazzjoni motivata u speċifika, biex iċ-ċittadini jkunu jistgħu jifhmu ċ-ċaħda ta’ aċċess u jagħmlu użu effettiv mir-rimedji legali disponibbli; iqis li approċċ aktar proattiv jgħin biex jiżgura trasparenza effettiva u jipprevjeni tilwim legali li jkun għali u oneruż bejn iċ-ċittadini u l-istituzzjonijiet[footnoteRef:11]; [11:  	https://www.europarl.europa.eu/doceo/document/TA-9-2023-0295_MT.html	.] 

20.	Ifakkar li l-awditur intern wettaq rieżami tal-qafas tal-ġestjoni tar-riskju tal-Ombudsman, bi pjan ta’ azzjoni ta’ disa’ punti miftiehem għall-implimentazzjoni sa tmiem l-2024; jinnota mill-Kwestjonarju u r-Rapport ta’ segwitu li l-azzjonijiet kollha ġew implimentati, inkluża l-adozzjoni ta’ metodoloġija ġdida ta’ valutazzjoni tar-riskju; jistieden lill-Ombudsman iżomm lill-awtorità ta’ kwittanza infurmata dwar l-eżitu tar-rieżami tal-awditur intern tal-implimentazzjoni ta’ dak il-pjan ta’ azzjoni; jitlob lill-Ombudsman iżomm ukoll lill-awtorità ta’ kwittanza infurmata dwar is-segwitu għar-rakkomandazzjonijiet li saru skont ir-rapporti tal-awditu intern 20/04 (dwar is-sigurtà tal-IT), 21/03 (dwar il-qafas tal-protezzjoni tad-data) u 22/03 (dwar il-qafas etiku);
Riżorsi umani, ugwaljanza u benesseri tal-persunal
[bookmark: _Hlk215163299]21.	Jinnota tnaqqis ta’ 4,90 % fl-għadd totali tal-persunal tal-Ombudsman minn 82 fl-2023 għal 78 fl-2024; jinnota wkoll li, fl-2024, 46 uffiċjal ġew impjegati mill-Ombudsman, meta mqabbla ma’ 40 fl-2023 rispettivament, u 9 aġenti kuntrattwali, l-istess bħal fl-2023; jinnota tnaqqis żgħir fis-sehem tal-persunal li jaħdem fuq l-attività prinċipali tal-Ombudsman (ilmenti u inkjesti), minn 42,68 % fl-2023 għal 42,30 % fl-2024; jinnota wkoll li r-rata ta’ okkupazzjoni tal-persunal żdiedet minn 95 % fl-2022 għal 97 % fl-2023 u r-rata tad-dawran żdiedet minn 5,20 % fl-2023 għal 6,40 % fl-2024; ifakkar fl-importanza li jiġu pprovduti kuntratti permanenti sabiex jinżammu l-ħiliet, il-kontinwità u l-ambjent tax-xogħol produttiv;
22.	Ifakkar li l-pożizzjoni tas-Segretarju Ġenerali tal-Ombudsman ilha vakanti għal aktar minn sentejn, mill-1 ta’ Settembru 2022; jinnota li l-Ombudsman nieda proċedura interistituzzjonali għar-reklutaġġ tas-Segretarju Ġenerali l-ġdid tiegħu billi ppubblika sejħa għal espressjoni ta’ interess (Nru OMB/2/2025) fit-30 ta’ Ġunju 2025, li rriżultat f’14-il applikazzjoni eliġibbli; jinnota wkoll li l-proċedura tal-għażla ġiet iffinalizzata fl-2025 u ntgħażel Segretarju Ġenerali ġdid, biex jibda jokkupa l-pożizzjoni tiegħu fl-1 ta’ Jannar 2026; jinnota li f’dan il-każ il-Bord tal-Għażla kien magħmul minn tliet persuni, li waħda minnhom kienet l-Ombudsman innifisha, li kienet involuta fil-valutazzjoni tal-eliġibbiltà tal-applikazzjonijiet u l-intervisti; jemmen li l-fatt li s-Segretarju Ġenerali magħżul preċedentement serva bħala kap tal-kabinett għall-Ombudsman attwali, li ppresediet il-Bord tal-Għażla, iqajjem tħassib dwar favoritiżmu possibbli fil-proċess tal-għażla, anke jekk dan tal-aħħar twettaq b’mod legali;
[bookmark: _Hlk215830609]23.	Jinnota li, wara s-seduta ta’ smigħ tal-Ombudsman fil-laqgħa tal-Kumitat għall-Kontroll tal-Baġit tal-Parlament tas-6 ta’ Novembru 2025, il-Membri tal-Kumitat għall-Kontroll tal-Baġit tal-Parlament ippreżentaw sensiela ta’ mistoqsijiet ta’ segwitu bil-miktub dwar l-għażla tas-Segretarju Ġenerali l-ġdid (OMB/2/2025) fit-18 ta’ Novembru 2025, li l-Ombudsman wieġbet għalihom fil-21 ta’ Novembru 2025; ma jaqbilx f’dan il-kuntest mal-fehma tal-Ombudsman li l-ġurisprudenza Meroni (C-9/56 u C-10/56) hija applikabbli, minħabba li dik il-ġurisprudenza ma tikkonċernax id-delega tas-setgħat dwar kwistjonijiet tal-persunal (bħall-għażla ta’ membru tal-persunal), iżda tikkonċerna d-delega tas-setgħat diskrezzjonali lil korpi esterni/privati; jisħaq ukoll li l-Parlament ma jirrikjedix li l-Ombudsman tiddelega d-drittijiet u l-obbligi tagħha bħala l-Awtorità tal-Ħatra, filwaqt li jqajjem dubji dwar il-preżenza tagħha fil-Bord ta’ Selezzjoni, peress li l-Artikolu 3 tal-Anness III tar-Regolamenti tal-Persunal jiddikjara b’mod espliċitu li “Il-Bord tal-Għażla għandu jkun magħmul minn president innominat mill-Awtorità tal-Ħatra u minn membri nnominati mill-Awtorità tal-Ħatra u l-Kumitat tal-Persunal, kull wieħed jinnomina l-istess numru”, li jfisser li d-dritt tal-Unjoni ma jirrikjedix li l-Awtorità tal-Ħatra tkun membru tal-Bord tal-Għażla; jissottolinja li billi tieħu deċiżjoni finali, li huwa kompitu tal-Awtorità tal-Ħatra, din tal-aħħar tikkonferma wkoll li l-proċedura tal-għażla kollha kienet legali, inkluża l-konformità tal-kandidat mal-kriterji kollha ta’ ammissibbiltà u eliġibbiltà, filwaqt li tali kompitu jsir sempliċiment superfiċjali jekk l-Awtorità tal-Ħatra tkun ukoll il-President tal-Bord tal-Għażla fl-istadji preċedenti tal-proċedura/kompetizzjoni, li huwa dak li ġara bil-proċedura attwali; jinnota, barra minn hekk, ir-rifjut tal-Ombudsman li jipprovdi lill-awtorità ta’ kwittanza d-dokumenti kollha relatati mal-kontroll tal-eliġibbiltà, il-valutazzjoni tal-applikazzjonijiet, l-intervisti reali tal-kandidati fil-lista mqassra mal-Bord tal-Għażla u l-intervista bilaterali mal-Ombudsman, filwaqt li jsemmi fost l-argumenti “limiti tal-qafas legali li jirregola l-kunfidenzjalità” biex jiġi evitat “ir-riskju li jiddgħajfu l-indipendenza u l-integrità tal-proċess tal-għażla” jekk tali dokumenti jiġu żvelati; ifakkar li l-Parlament għandu d-dritt li jitlob kwalunkwe informazzjoni meħtieġa skont l-Artikolu 319(2) tat-Trattat dwar il-Funzjonament tal-Unjoni Ewropea; jissottolinja li t-trażmissjoni ta’ informazzjoni lill-Parlament għal skopijiet ta’ kwittanza ma tfissirx li dik l-informazzjoni ssir pubblika; jisħaq ukoll li l-Parlament stabbilixxa sett komprensiv ta’ Regoli ta’ Sigurtà, li jikkonformaw mal-istess prinċipji u standards bħal istituzzjonijiet oħra tal-Unjoni, inklużi l-approvazzjoni tas-sigurtà, il-prinċipju tal-ħtieġa ta’ tagħrif, iż-żona sigura u l-kmamar tal-qari, il-penali għall-ksur eċċ.; iħeġġeġ, fid-dawl ta’ dan ta’ hawn fuq, lill-Ombudsman jipprovdi lill-awtorità ta’ kwittanza d-dokumenti kollha rigward il-kontrolli tal-eliġibbiltà, il-valutazzjoni tal-applikazzjonijiet, l-intervisti reali tal-kandidati magħżula mal-Bord tal-Għażla u l-intervista bilaterali mal-Ombudsman b’rabta mal-proċedura għall-għażla tas-Segretarju Ġenerali tal-Ombudsman (OMB/2/2025);
24.	Jissottolinja li l-Ombudsman għandu r-rwol li jippromwovi amministrazzjoni tajba inkluż billi jiżgura li l-qafas etiku tal-istituzzjonijiet, il-korpi u l-aġenziji kollha tal-Unjoni jkun solidu u kapaċi jiżgura t-trasparenza u l-obbligu ta’ rendikont; jemmen bis-sħiħ li kwalunkwe perċezzjoni ta’ favoritiżmu jew kunflitti ta’ interess għandha tiġi evitata mill-istituzzjonijiet, il-korpi u l-aġenziji kollha tal-Unjoni, b’mod partikolari l-Ombudsman, peress li anke d-dehra ta’ tali kwistjonijiet timmina l-integrità u l-missjoni tagħhom u tista’ taffettwa b’mod negattiv il-fiduċja taċ-ċittadini tal-Unjoni;
25.	Jinnota li, minkejja li hija istituzzjoni żgħira, l-Ombudsman irnexxielu jkollu 19-il nazzjonalità rrappreżentata fil-persunal tiegħu fl-2024, l-istess bħal fl-2023; josserva, madankollu, rappreżentanza eċċessiva ta’ xi nazzjonalitajiet (waħda minnhom tirrappreżenta aktar minn 30 % tal-persunal tal-Ombudsman); iħeġġeġ lill-Ombudsman iżid l-isforzi tiegħu biex jikseb distribuzzjoni ġeografika aktar ibbilanċjata ta’ ċittadini minn kemm jista’ jkun Stati Membri fil-persunal tiegħu;
26.	Jinnota li, f’termini ta’ bilanċ bejn il-ġeneri, l-Ombudsman jimpjega aktar nisa milli rġiel fil-kategoriji kollha tal-persunal, b’mod partikolari fil-livell maniġerjali fejn il-pożizzjonijiet kollha huma okkupati min-nisa; jinnota rappreżentanza ġenerali tal-persunal ta’ 68 % nisa u 32 % irġiel, meta mqabbla ma’ 67 % nisa u 33 % irġiel fl-2023; jistieden lill-Ombudsman jistinka għal rappreżentanza aktar ibbilanċjata bejn il-ġeneri tal-persunal tiegħu;
27.	Jinnota li l-Ombudsman jagħmel sforzi biex jiżgura l-benesseri fiżiku u mentali tal-persunal tiegħu fuq il-post tax-xogħol u jiffoka fuq it-tisħiħ tal-ispirtu ta’ tim; jinnota f’dan il-kuntest li l-Ombudsman organizza sessjonijiet ta’ taħriġ, b’xi wħud minnhom ikunu obbligatorji, dwar ir-riżoluzzjoni tal-kunflitti, l-għoti u r-riċeviment ta’ feedback, id-diżabbiltà u l-inklużjoni kif ukoll dwar l-ewwel għajnuna fl-2024; jieħu nota li l-Ombudsman adotta politika dwar il-liv tal-ġenituri fl-2024, li, flimkien mal-politika tiegħu dwar il-ħin tax-xogħol u x-xogħol ibridu adottata fl-2021, tipprovdi arranġamenti tax-xogħol flessibbli li jintużaw u jiġu apprezzati mill-persunal; jinnota li fl-2024 is-servizz mediku tal-Parlament ma wissa lill-Ombudsman dwar l-ebda marda fit-tul li oriġinat minn eżawriment;
28.	Jinnota b’sodisfazzjon mill-Kwestjonarju li ma ġie rrapportat l-ebda każ ta’ fastidju fl-2024; jirrikonoxxi l-isforzi li saru mill-Ombudsman biex jipprovdi ambjent tax-xogħol mingħajr fastidju sesswali u psikoloġiku, b’mod partikolari permezz ta’ sensibilizzazzjoni u taħriġ; jinnota wkoll li l-Ombudsman wettaq stħarriġ iffukat fuq is-sensibilizzazzjoni tal-persunal dwar kwistjonijiet etiċi li wera livelli għoljin ta’ sensibilizzazzjoni tal-persunal dwar il-politika u l-linji gwida tal-Ombudsman dwar il-fastidju psikoloġiku u sesswali; 
29.	Jinnota li l-Ombudsman laqa’ 18-il trainee mħallsa fl-2024 (l-istess numru bħal fl-2023), li wieħed minnhom intgħażel bħala parti mill-programm tal-Ombudsman ta’ traineeship għal persuni b’diżabbiltà, li ta’ min ifaħħru; itenni l-enfasi tiegħu li t-traineeships għandhom jiġu remunerati f’konformità mar-riżoluzzjoni tal-Parlament tal-14 ta’ Ġunju 2023 dwar traineeships ta’ kwalità fl-Unjoni (2020/2005(INL)), li titlob li l-internships kollha fl-Unjoni għandhom ikunu mħallsa;
Qafas etiku u trasparenza
30.	Jilqa’ l-isforzi kontinwi tal-Ombudsman biex jissaħħaħ il-qafas etiku tal-istituzzjoni u ssir sensibilizzazzjoni dwaru; jinnota li l-Ombudsman organizza taħriġ dwar kwistjonijiet etiċi għall-konsulenti kunfidenzjali li għadhom kif inħatru mill-Ombudsman u għall-membri tal-kumitat ta’ konċiljazzjoni, kif ukoll taħriġ obbligatorju mfassal apposta dwar ir-riżoluzzjoni tal-kunflitti għall-persunal kollu; jinnota li l-Ombudsman fl-2024 fassal mill-ġdid u fl-2025 adotta politika riveduta dwar l-etika u l-imġiba tajba biex jiċċara l-flussi tax-xogħol tal-approvazzjoni u tal-awtorizzazzjoni u jindirizza l-lakuni fl-implimentazzjoni tar-regoli relatati mal-etika; japprezza l-fatt li ġiet introdotta soluzzjoni tal-IT li tippermetti lil kull uffiċjal ta’ inkjesta jikkonferma n-nuqqas ta’ kunflitti ta’ interess f’każijiet assenjati lilu; jinnota wkoll li l-persunal kollu tal-Ombudsman, inklużi dawk anzjani, huma mitluba jirrevedu kull sena d-dikjarazzjonijiet tagħhom tal-attivitajiet professjonali tal-konjuġi/tas-sħab tagħhom, kif ukoll id-dikjarazzjonijiet tagħhom stess dwar il-kunflitti ta’ interess;
31.	Jinnota fir-rigward tal-awditu intern (rapport 22/03) dwar il-qafas etiku tal-Ombudsman, li mis-sitt rakkomandazzjonijiet maħruġa, ħamsa ġew implimentati u waħda kienet għadha għaddejja fi tmiem l-2024; jinnota f’dan il-kuntest li l-Ombudsman stabbilixxa bord dixxiplinari u adotta politika kontra l-frodi, applikabbli wkoll għall-esperti nazzjonali sekondati, it-trainees u l-kuntratturi esterni, biex ikompli jsaħħaħ il-qafas etiku tal-Ombudsman;
32.	Jinnota b’sodisfazzjon li, fl-2024, ma ġie rrapportat l-ebda każ ta’ kunflitt ta’ interess u l-ebda każ ta’ żvelar ta’ informazzjoni protetta;
33.	Jinnota mill-Kwestjonarju li l-Ombudsman ma kienx formalment issieħeb fir-reġistru ta’ trasparenza tal-UE (stabbilit mill-Ftehim Interistituzzjonali tal-20 ta’ Mejju 2021 bejn il-Parlament, il-Kunsill u l-Kummissjoni dwar reġistru obbligatorju ta’ trasparenza) sabiex jiġi żgurat li l-Ombudsman ikun jista’ jeżamina wkoll ilmenti potenzjali dwar is-segretarjat ta’ dak ir-reġistru ta’ trasparenza; jinnota, madankollu, li l-Ombudsman allinja l-prattiki tiegħu mal-prinċipji tar-reġistru ta’ trasparenza, filwaqt li vverifika li l-kelliema jew l-interlokuturi fl-avvenimenti jew fil-laqgħat organizzati mill-Ombudsman jiġu rreġistrati fih; jilqa’ l-livell għoli ta’ trasparenza miksub mill-Ombudsman bil-pubblikazzjoni fuq is-sit web tiegħu ta’ informazzjoni dwar inkjesti, missjonijiet (u spejjeż relatati), laqgħat u avvenimenti li fihom jieħu sehem l-Ombudsman, kif ukoll il-valutazzjoni dwar talbiet minn maniġers superjuri jew membri tal-kabinett biex jinvolvu ruħhom f’attività professjonali wara li jkunu telqu mill-Ombudsman;
Binjiet
34.	Jinnota li l-baġit finali (wara t-trasferimenti) tal-Ombudsman għall-binjiet u l-ispejjeż assoċjati naqas b’madwar 13,60 %, minn EUR 1 373 000 fl-2023 għal EUR 1 560 709 fl-2024; jinnota li l-approprjazzjonijiet għall-kera żdiedu b’madwar 7 %, minn EUR 866 100 fl-2023 għal EUR 926 620 fl-2024; jinnota rata ta’ eżekuzzjoni tal-pagamenti fis-sentejn li huma ta’ kważi 100 %;
35.	Jinnota mill-Kwestjonarju li ma saret l-ebda bidla fil-kundizzjonijiet tal-uffiċċji individwali tal-Ombudsman li qabel kienu nġiebu għall-attenzjoni tal-awtorità ta’ kwittanza; jinnota b’sodisfazzjon li l-binja Havel fi Strasburgu hija kompletament aċċessibbli għall-persuni b’mobbiltà mnaqqsa jew diżabbiltajiet oħra; jappoġġja lill-Ombudsman fl-isforzi tiegħu biex itejjeb l-aċċessibbiltà tal-bini mikri fi Brussell;
[bookmark: _Hlk215320147]Diġitalizzazzjoni, ċibersigurtà u protezzjoni tad-data
36.	Ifaħħar lill-Ombudsman talli fl-2024 iffinalizza proġett ewlieni rigward id-diġitalizzazzjoni tal-arkivji storiċi tiegħu, qabel ma ttrasferihom fl-Arkivji Storiċi tal-Unjoni f’Firenze; jinnota b’sodisfazzjon li l-arkivji tal-Ombudsman issa huma ppreżervati u aċċessibbli għall-ġenerazzjonijiet futuri;
37.	Jilqa’ l-impatt pożittiv tal-użu tat-traduzzjonijiet awtomatiċi mill-Ombudsman, li tejjeb l-aċċessibbiltà tas-sit web tal-Ombudsman, issimplifika l-allokazzjoni tal-każijiet u aċċelera l-ipproċessar tal-ilmenti, li wassal għal tnaqqis fl-ispejjeż tat-traduzzjoni b’aktar minn 65 % (mill-2022 sal-2024) u fil-piż amministrattiv; iħeġġeġ lill-Ombudsman ikompli tittestja u jevalwa l-għodod tal-IA u l-każijiet ta’ użu, filwaqt li jieħu approċċ prudenti għall-iżvilupp u l-varar tagħhom;
38.	Jinnota b’sodisfazzjon mill-Kwestjonarju li l-Ombudsman stabbilixxa linji gwida interni dwar l-użu ta’ għodod tal-IA ġenerattivi ta’ partijiet terzi li għandhom jipprovdu ċarezza u direzzjoni dwar l-integrazzjoni sikura u effettiva tal-għodod tal-IA fil-flussi tax-xogħol tal-Ombudsman; jistenna bil-ħerqa l-espansjoni ppjanata tal-użu tal-IA lil hinn mit-traduzzjoni, pereżempju għall-integrazzjoni tal-“ombudsprudence” fil-Mudell Lingwistiku Kbir tal-Kummissjoni u biex tiġi sfruttata l-ġurisprudenza storika li se tikkontribwixxi għal inkjesti futuri; jirrakkomanda madankollu lill-Ombudsman, fir-rigward tas-servizzi ta’ interpretazzjoni, biex jagħti prijorità lill-interpretazzjoni pprovduta mill-bniedem fuq soluzzjonijiet ibbażati fuq l-IA; jieħu nota li l-Ombudsman kiseb diversi għodod tal-IA biex jappoġġja attivitajiet ta’ komunikazzjoni interni u esterni, b’mod partikolari l-produzzjoni tal-vidjo, u b’hekk tejjeb l-effiċjenza u l-kwalità fil-ħolqien tal-kontenut fl-2024;
39.	Jinnota b’apprezzament mill-Kwestjonarju li fl-2024, membru tal-persunal wieħed lesta taħriġ intensiv ta’ xahrejn fix-xjenza tad-data u l-intelliġenza artifiċjali biex isaħħaħ l-għarfien espert tal-Ombudsman f’dan il-qasam u issa jirrappreżenta lill-Ombudsman fin-Network ta’ Korrispondenti tal-IA stabbilit mill-Kontrollur Ewropew għall-Protezzjoni tad-Data (EDPS) wara d-dħul fis-seħħ tar-Regolament (UE) 2024/1689 (l-“Att dwar l-Intelliġenza Artifiċjali”)[footnoteRef:12]; jieħu nota wkoll tal-impenn tal-Ombudsman li jiżviluppa taħriġ dwar l-użu sikur u etiku tal-għodod tal-IA għall-persunal kollu tiegħu; jinnota wkoll li l-Ombudsman organizza taħriġ obbligatorju mmirat kull xahar biex itejjeb is-sensibilizzazzjoni u l-ħiliet tal-persunal fl-aħjar prattiki taċ-ċibersigurtà matul l-2024; jinnota b’sodisfazzjon li l-Ombudsman jirrikjedi li l-persunal kollu tiegħu jlesti taħriġ regolari dwar iċ-ċibersigurtà;  [12:  	Ir-Regolament (UE) 2024/1689 tal-Parlament Ewropew u tal-Kunsill tat-13 ta’ Ġunju 2024 li jistabbilixxi regoli armonizzati dwar l-intelliġenza artifiċjali u li jemenda r-Regolamenti (KE) Nru 300/2008, (UE) Nru 167/2013, (UE) Nru 168/2013, (UE) 2018/858, (UE) 2018/1139 u (UE) 2019/2144 u d-Direttivi 2014/90/UE, (UE) 2016/797 u (UE) 2020/1828 (l-Att dwar l-Intelliġenza Artifiċjali) (ĠU L, 2024/1689, 12.7.2024, ELI: http://data.europa.eu/eli/reg/2024/1689/oj).] 

40.	Jinnota li, f’termini tal-IT, l-Ombudsman jibbaża fuq il-qafas tal-infrastruttura u taċ-ċibersigurtà tal-Parlament u jikkoopera mill-qrib mal-Kummissjoni dwar l-integrazzjoni u l-manutenzjoni tal-għodod korporattivi tal-Unjoni (SYSPER, ABAC, MiPS u ARES) u l-użu ta’ kuntratti qafas tal-IT; jirrikonoxxi s-suċċess tal-approċċ fit-tul tal-Ombudsman li jieħu vantaġġ mis-sistemi u r-riżorsi integrati minn dawk iż-żewġ istituzzjonijiet, sabiex jiġi ottimizzat l-użu tal-baġit u tissaħħaħ il-koordinazzjoni, pereżempju fil-qasam tad-diġitalizzazzjoni; jinnota li għall-operazzjonijiet ewlenin, l-Ombudsman iżomm kontroll dirett fuq l-iżvilupp u l-manutenzjoni tal-għodda fl-ambjent sikur tal-Parlament, filwaqt li jiżgura l-flessibbiltà, il-protezzjoni tad-data, u ċibersigurtà mtejba; jinnota li l-Ombudsman ma esperjenza l-ebda attakk ċibernetiku fl-2024;
41.	Jinnota mill-Kwestjonarju li f’Diċembru 2024, wara lment minn suġġett tad-data, l-EDPS fetaħ każ kontra l-Ombudsman skont l-Artikolu 57(e) tar-Regolament (UE) 2018/1725[footnoteRef:13]; jieħu nota li wara li l-Ombudsman ipprovda il-kjarifiki mitluba, l-EDPS għalaq il-każ fl-2025, u kkonkluda li s-suġġett tad-data kien irċieva biżżejjed informazzjoni; [13:  	Ir-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU L 295, 21.11.2018, pp. 39–98, ELI: http://data.europa.eu/eli/reg/2018/1725/oj).] 

Ambjent u sostenibbiltà
42.	Jinnota mir-Rapport Annwali u mill-Kwestjonarju li l-Ombudsman kompla jnaqqas l-impronta ambjentali tiegħu permezz tad-diġitalizzazzjoni tal-proċessi tiegħu, it-tneħħija ta’ stampaturi individwali, in-nuqqas ta’ sostituzzjoni tal-unitajiet ċentrali tal-ipproċessar meta jilħqu tmiem il-ħajja tagħhom, u l-bidla kważi kompleta għal pubblikazzjonijiet diġitali; jilqa’ l-isforzi tal-Ombudsman biex jagħmel l-avvenimenti aktar sostenibbli, inkluż billi juża kodiċijiet QR u forniment tal-ikel minn sorsi lokali, u billi jimplimenta miżuri ta’ prevenzjoni tal-ħela tal-ikel; jinnota b’sodisfazzjon li ż-żewġ binjiet li fihom l-Ombudsman għandu uffiċċji jaħdmu kompletament b’elettriku rinnovabbli fornut skont il-kuntratti tal-Parlament u li l-installazzjoni mill-Parlament ta’ pannelli solari fuq il-binjiet tiegħu fi Strasburgu, inkluż il-binja Havel, bdiet tiġġenera l-enerġija fl-2024;
43.	Jinnota li, peress li l-Ombudsman jikri l-bini tiegħu mill-Parlament, huwa jibbenefika mill-ġestjoni ambjentali ta’ dan tal-aħħar fl-ambitu tal-EMAS, inklużi miżuri bħal settings tat-temperatura ta’ 19 °C fix-xitwa, separazzjoni selettiva tal-iskart, ġbir tal-bijoskart introdott fl-2024, u s-sostituzzjoni ta’ oġġetti tal-kċina li jintremew wara l-użu b’oġġetti tal-mejda li jservu għal żmien twil; jilqa’ l-applikazzjoni mill-Ombudsman tal-prinċipji tal-Akkwist Pubbliku Ekoloġiku, kemm permezz tal-kuntratti tiegħu stess kif ukoll permezz ta’ ftehimiet ta’ kooperazzjoni ma’ istituzzjonijiet oħra tal-Unjoni;
44.	Jilqa’ l-promozzjoni kontinwa mill-Ombudsman tal-mobbiltà sostenibbli, permezz ta’ kontribuzzjoni b’rata fissa għall-użu ta’ modi ta’ trasport sostenibbli li ntlaqgħet minn 67 % tal-persunal eliġibbli tal-Ombudsman (sal-grad AST8/AD8) fl-2024, l-organizzazzjoni ta’ sessjonijiet annwali ta’ manutenzjoni tar-roti, u l-parteċipazzjoni regolari tal-persunal tiegħu fl-isfidi interistituzzjonali taċ-ċikliżmu u tal-mixi; jinnota li l-parkeġġ tal-karozzi għadu limitat filwaqt li l-infrastruttura tar-roti qed tkompli titjieb;
45.	Jinnota b’sodisfazzjon l-isforzi tal-Ombudsman biex inaqqas l-emissjonijiet relatati mal-ivvjaġġar billi jippromwovi b’mod sistematiku l-vidjokonferenzi u s-soluzzjonijiet diġitali bħala alternattivi għall-missjonijiet, u billi jħeġġeġ l-ivvjaġġar bil-ferrovija minflok l-ivvjaġġar bl-ajru; iħeġġeġ lill-Ombudsman ikompli jintegra l-kunsiderazzjonijiet ta’ sostenibbiltà fl-attivitajiet tiegħu ta’ ġestjoni tar-riskju u ta’ sensibilizzazzjoni, f’konformità mal-objettiv operazzjonali tiegħu għall-2024 li jippromwovi r-responsabbiltà ekoloġika u soċjali;
Kooperazzjoni interistituzzjonali
46.	Jilqa’ l-iffrankar finanzjarju u amministrattiv miksub permezz ta’ kooperazzjoni interistituzzjonali, b’mod partikolari l-firxa wiesgħa ta’ ftehimiet fil-livell ta’ servizz konklużi mill-Ombudsman mal-Parlament u mal-Kummissjoni f’diversi oqsma u l-parteċipazzjoni fi proċeduri ta’ akkwist interistituzzjonali; jilqa’ l-formalizzazzjoni tal-kollaborazzjoni bejn il-Parlament u l-Ombudsman f’Ottubru 2024 fil-qasam taċ-ċibersigurtà permezz ta’ ftehim interistituzzjonali rivedut li jipprovdi qafas għall-Parlament biex ikompli jipprovdi appoġġ sod għaċ-ċibersigurtà lill-Ombudsman;
47.	Ifaħħar lill-Ombudsman għall-kollaborazzjoni tajba tiegħu mal-Uffiċċju Ewropew ta’ Kontra l-Frodi (OLAF) u mal-Qorti li fl-2024 ħadet il-forma ta’ laqgħat u skambji ta’ fehmiet bejn l-Ombudsman, il-Membri tal-Qorti u d-Direttur Ġenerali tal-OLAF; jinnota li l-Ombudsman tkellmet ukoll f’konferenza tal-Qorti dwar it-trasparenza tal-irkupru tal-fondi tal-Unjoni; jinnota wkoll li fl-2024 l-Ombudsman ippreżenta s-sejbiet ta’ investigazzjonijiet ewlenin lill-kumitati rilevanti tal-Parlament u kompla l-kooperazzjoni tajba tiegħu mal-ombudsmen nazzjonali u reġjonali permezz tal-proċedura ta’ mistoqsijiet, li bihom il-membri tan-Network Ewropew tal-Ombudsmen (ENO) jistgħu jistaqsu mistoqsijiet dwar id-dritt tal-Unjoni li joħorġu matul l-inkjesti tagħhom u l-Ombudsman jikseb tweġibiet esperti mill-istituzzjonijiet tal-Unjoni; jinnota f’dan il-kuntest li fl-2024 l-Ombudsman organizza webinar tal-ENO dwar diversi suġġetti, inkluża l-implimentazzjoni tad-Direttiva tal-Unjoni dwar l-Informaturi u kwistjonijiet marbuta mal-moviment liberu;
48.	Jinnota mill-Kwestjonarju li l-Ombudsman u l-EDPS jikkooperaw prinċipalment fuq bażi ad hoc u informali bil-għan li meta jkun meħtieġ ikun hemm kollaborazzjoni rapida u effiċjenti; jinnota wkoll b’sodisfazzjon li l-Ombudsman u l-EDPS għandhom memorandum ta’ qbil stabbilit biex jirregolaw il-kompetenzi rispettivi tagħhom fit-trattament tal-ilmenti u jevitaw id-duplikazzjoni tal-proċeduri;
49.	Jilqa’ l-fatt li fl-2023 l-Ombudsman kompla l-kooperazzjoni mill-qrib tiegħu mal-Kumitati rilevanti tal-Parlament (il-Kumitat għall-Petizzjonijiet, il-Kumitat għal-Libertajiet Ċivili, il-Ġustizzja u l-Intern, is-Sottokumitat għad-Drittijiet tal-Bniedem) dwar inkjesti importanti jew billi ppreżenta l-ħidma direttament fil-laqgħat tal-Kumitat jew permezz ta’ informazzjoni li ntbagħtet lill-Presidenti tal-Kumitati; jissottolinja li l-inizjattivi strateġiċi u l-inkjesti mwettqa mill-Ombudsman huma kruċjali għat-titjib tat-trasparenza u l-obbligu ta’ rendikont tal-amministrazzjoni tal-Unjoni;
Komunikazzjoni
50.	Jinnota mill-Kwestjonarju li l-baġit ġenerali għall-attivitajiet ta’ komunikazzjoni u ta’ promozzjoni (pubblikazzjonijiet, organizzazzjoni ta’ avvenimenti, komunikazzjoni diġitali eċċ.) naqas b’madwar 38 % minn EUR 155 200 fl-2023 għal EUR 96 515 fl-2024;
51.	Jirrikonoxxi l-isforzi mwettqa mill-Ombudsman biex jipprovdi informazzjoni trasparenti u jippubblika data (inkluża statistika dwar il-volum ta’ każijiet tiegħu) f’format informattiv u faċli għall-utent fuq is-sit web tal-Ombudsman; jilqa’ l-pubblikazzjoni fuq is-sit web ta’ skeda ta’ żmien għall-inkjesti kollha dwar l-ilmenti li jipprovdu informazzjoni dwar l-objettivi intermedji tal-passat u tal-futur f’kull inkjesta;
52.	Jinnota mill-Kwestjonarju u r-Rapport Annwali li fl-2024 l-Ombudsman wessa’ l-isforzi ta’ sensibilizzazzjoni tiegħu billi nieda kontijiet fuq Threads u Bluesky, u b’hekk iddiversifika l-preżenza tiegħu fuq il-media soċjali; josserva li l-Ombudsman kompla jenfasizza oqsma tematiċi ewlenin permezz ta’ kampanji ddedikati għall-media soċjali u stejjer fuq il-web, bil-komunikazzjoni tkun iċċentrata fuq standards etiċi fl-istituzzjonijiet tal-Unjoni fl-2024; jilqa’ mir-Rapport ta’ segwitu l-objettiv strateġiku ewlieni tal-Ombudsman li għadha kif ġiet eletta, li tagħti s-setgħa liċ-ċittadini, li se jinvolvi attivitajiet ta’ komunikazzjoni mmirati biex jiġi żgurat li ċ-ċittadini li jeħtieġu l-Ombudsman ikunu konxji mid-drittijiet tagħhom u jużaw is-servizzi tal-Ombudsman;
53.	Jilqa’ l-bullettin regolari tal-Ombudsman “EO Express” li jżomm lill-abbonati aġġornati permezz ta’ promozzjoni bejn il-pjattaformi; jenfasizza li l-Ombudsman ipparteċipat f’firxa wiesgħa ta’ avvenimenti organizzati mill-Unjoni u minn korpi internazzjonali u tat intervisti frekwenti lill-media biex tiċċara l-mandat tal-Ombudsman, tispjega liema tipi ta’ lmenti jista’ jittratta l-Ombudsman, u tinforma liċ-ċittadini dwar meta jistgħu jfittxu appoġġ mill-Ombudsman;
54.	Jinnota b’sodisfazzjon mill-Kwestjonarju li s-sit web tal-Ombudsman huwa mfassal biex jikkonforma mal-istandards u l-linji gwida ta’ aċċessibbiltà tal-Unjoni u jipprovdi lill-utenti ambjent online inklużiv u mingħajr ostakli mgħammar b’diversi karatteristiċi ta’ aċċessibbiltà; jinnota li awditu tal-aċċessibbiltà u l-użabbiltà tas-sit web tal-Ombudsman li twettaq fl-2025 ta konformità medja ta’ kważi 90 %; iħeġġeġ lill-Ombudsman ikompli jwettaq awditi regolari dwar din il-kwistjoni;
55.	Jilqa’ l-livell sostnut ta’ kopertura mill-media, b’madwar 5 000 artiklu li jagħmlu referenza għall-ħidma tal-Ombudsman fl-2024; jinnota li l-Ombudsman primarjament ikejjel l-involviment pubbliku permezz tat-tkabbir tal-media soċjali u t-traffiku tas-siti web, filwaqt li l-għadd ta’ segwaċi żdied b’mod kostanti matul is-sena; josserva li l-kontijiet ta’ Instagram, LinkedIn u X tal-Ombudsman kisbu total ta’ 9 186 segwaċi addizzjonali, u qabżu l-miri tiegħu għall-attivitajiet tal-media soċjali fl-2024, kif ukoll fir-rigward tal-għadd ta’ viżitaturi uniċi għas-sit web tiegħu.

